Ruch Autōnōmije Ślōnska (Ruch Autōnōmije Ślōnska; pol. "Ruch Autonomii Śląska", miym. "Bewegung für die Autonomie Schlesiens") je czelodka założōno we styczniu 1990 roku ôd perzōnōw ze Gōrnygo Ślōnska. Ôd 27 czyrwca 2001 mo sztatus stowarzyszynio. Siedzibōm uōnyj czelodki je Rybnik. Głōwnym cwekem fōngowanio RAŚ je prziwrōcynie autōnōmije lo ślōnskigo wojewōdztwa, kero uōne mioło we II Rzeczpospolityj, a podug RAŚ niyprownie ôdebranygo. Inksze postulaty RAŚ to wkludzynie do szulōw regijōnalnyj edukacyji, przidaniy ślōnskij godce sztatusu regijōnalnyj godki a uznaniy Ślōnzokōw za miyńszość narodowo lebo etniczno, działanio lo chrōniynio ślōnskij tożsamości a spōminaniy t. mi. "Gōrnoślōnskij Tragedyji" - t. j. zdarzyńōw kere sam bōły we rokach 1945-1950, jako fōngowaniy ôbozōw lo Ślōnzokōw (Uobōz Zgoda, COP Jaworzno, Łambinowicy a inksze), gwołty, szlachtowaniy a chabiynie ôd Czyrwiōnyj Armiji, wywożyniy Ślōnzokōw, gł. hajerōw do przimusowych robotōw we grubach DONBASu a dziołanie polskich służbōw bezpieczyństwa. Przewodniczōncym RAŚ je Jerzy Gorzelik. Barzi znōme akcyje RAŚ: ôrganizowany roz do roku Marsz Autōnōmije, a akcyjo "Mosz prawo deklarować ślōnsko narodowość" przed Wszechuobecnym Wykozym we 2002 roku. We samorzōndowym wotōngu we Polsce we 2010 roku dostoł 8,49% welowań a dostoł trzi mandaty do Wojewōdzkigo Sejmiku we ślōnskim wojewōdztwie. RAŚ wydowo cajtōng "Ślōnskŏ Szwalbka". RAŚ noleży tyż lo Swobodnygo Sojuszu Ojropejskigo. Neczajta RAŚ